87-jarige pannekoek-waaghals bak op 14 panne gelyk
JY LEES NOU 87-jarige pannekoek-waaghals bak op 14 panne gelyk
"Ek is nie 'n mens wat by die huis kan sit nie," verduidelik tannie Marie de Lange van die Strand.
En kyk 'n mens so na wat sy in die ouderdom van 87 jaar aanvang, kan jy dit goed glo. Sy ken haar storie – en kan g'n dag stilsit nie.
Tannie Marie help al jare lank uit by die basaar van die NG Moedergemeente Strand, wat elke Vrydag gehou word. Sy het in 2007 begin en was die eerste mens daar wat op agt panne gelyk pannekoek kon bak.
Maar dis nie al wat haar so besig hou nie. Donderdagoggende staan sy op en maak die pannekoekmengsel aan (sy gebruik tussen agt en 10 pakkies meel). Nadat sy die mengsel aangemaak het, meld sy vir haar kantoorwerk aan by 'n eiendomsagent waar sy administratiewe werk doen.
Lees ook: Hartseer nuus vir tannie Evita Bezuidenhout
En Vrydagoggend slaan sy en haar vriendin om halfsewe die pannekoek-bollemakiesie. Haar vriendin bak op 10 panne gelyk terwyl tannie Marie 'n waaghals is en deesdae sommer 14 panne met pannekoekmengsel daarin aanpak.
Ná agt emmers vol pannekoekmengsel, verkoop hulle tussen 600 en 700 pannekoeke elke Vrydag.
Sy was 17 jaar lank 'n sekretaresse by die Hoërskool Wolseley sowat 19 km buite Ceres in die Wes-Kaap. Haar oorlede man het 'n kleremaatskappy op Wolseley gehad, vertel sy.
In Desember 1988 het sy en haar man besluit om in die Strand af te tree en vir sowat twee jaar het sy nog by die Hoërskool Strand as sekretaresse afgelos.
Lees ook: Ouma oorleef wonderbaarlik ná sy deur veiligheidshek se spitspen deurboor word
Sy verkies om besig te bly, vertel tannie Marie. So af en toe help sy by dieselfde eiendomsagent se gastehuis uit. Dan is sy vroeg uit die vere om vir die gaste ontbyt te maak.
Vrydagoggende wemel dit op die kerkterrein van die NG Moedergemeente in die Strand: wegneemkos, poeding, 'n witolifanttafel, verjaardagkaartjies, konfyt, koeke, beskuit en allerlei lekkernye.
"Ons maak wegneempakkies ook vir dié wat moet werk toe gaan," skerts sy.
Tannie Marie se twee dogters en seun ondersteun haar lus vir die lewe. "As die Here my genade gee, sal ek bak tot ek 90 is."